|  |
| --- |
| **Amserau a Thymhorau** |
|  |
| **Rhan 2 – Y Garawys, Yr Wythnos Fawr a’r Pasg** |
| **Adran 3** |
| **Yr Wythnos Fawr** |
|  |
| **Sul y Blodau** |
| *Coffáu Ymdaith yr Arglwydd i mewn i Jerwsalem**a’r Cymun Bendigaid* |
| ***Yr Orymdaith*** |
| *Bydd y gynulleidfa’n cario canghennau o’r palmwydd, croesau palmwydd neu ganghennau bythwyrdd ac yn ymgasglu mewn man addas, y tu allan i’r eglwys, fel y gellir gorymdeithio iddi. Os nad yw hynny’n bosibl gall y gynulleidfa ymgasglu y tu allan, o flaen drws yr eglwys, neu y tu mewn i’r eglwys gyda grŵp o bobl sy’n cynrychioli’r gweddill.* |
| Hosanna i Fab Dafydd, Brenin Israel.Bendigedig yw’r un sy’n dod yn enw’r Arglwydd.**Hosanna yn y goruchaf!**Yn enw’r Tad a’r Mab a’r Ysbryd Glân. **Amen.** |
| *Gellir arfer y cyfarchiad canlynol:*Oddi wrth Dduw ein Tad a’r Arglwydd Iesu Grist, ein Meseia buddugoliaethus:gras a thangnefedd a fo gyda chwi.**A hefyd gyda thi.** |
| *Rhoddir rhagarweiniad byr gan yr un sy’n gweinyddu; gall ddefnyddio un o’r canlynol neu ei debyg.* |
| *Naill ai:*Gyfeillion annwyl yng Nghrist, bu ein taith drwy’r Garawys yn ein paratoi at ddathlu dirgeledd Pasg ein Harglwydd. Dydd ar ôl dydd buom yn ymroddi i weithiau o gariad a hunan-aberth. Wythnos ar ôl wythnos buom yn cerdded ar hyd ffordd edifeirwch a gweddi. Yr ydym yn ymgasglu’n awr, yn un â’r eglwys gyfan drwy’r holl fyd, i goffáu’r awr pan ymdeithiodd Crist, y Meseia, i mewn i’w ddinas ei hun i ddwyn i ben ei waith achubol er ein mwyn ni. Drwy ei ddioddefaint, ei farwolaeth a’i atgyfodiad cyhoeddodd ei oruchafiaeth ar bechod ac angau, ac mewn gwychder brenhinol fe’n tywys i ogoniant teyrnas nef, y Jerwsalem newydd a thragwyddol. Awn ymlaen ar ein taith, yn dilyn Crist â’n ffydd yn olau, gan gyhoeddi’n orfoleddus mai ef yw ein Meseia a’n Brenin. Ac fel y cyfranogwn o’i ddioddefaint ar y groes felly boed inni hefyd gyfranogi o’i atgyfodiad a’i fywyd newydd. |
| *Neu:* Gyfeillion annwyl yng Nghrist yr ydym ni, ynghyd â’r Arglwydd, wedi troi ein hwynebau tuag at Jerwsalem, mangre ei ddioddefaint, ei angau a’i atgyfodiad. Ac yn awr, wrth inni ei ddilyn i mewn i’w ddinas sanctaidd, dyrchafwn ein lleisiau i gyhoeddi ei wychder brenhinol, gan daenu o’i flaen ein mentyll o addoliad a chariad. Y mae ef yn ein harwain ymlaen ymhellach fyth, i gyfranogi o’i ddioddefaint ar y groes ac i fod yn gyfrannog o’i atgyfodiad a’i fywyd newydd. Boed i ni, a’i dilynodd yn ffyddlon ar hyd ffordd y Garawys, ganu’n llafar ganiadau o fawl, yn unedig ac yn un llais â’r eglwys sanctaidd drwy’r holl fyd. Boed i’n bloeddiadau o ‘Hosanna’ lanw’r lle hwn a chymell eraill i mewn i ryfeddodau ei farwolaeth achubol a’i atgyfodiad.  |
| *Neu:*Yn ystod y Garawys buom yn paratoi, drwy weithiau o gariad a hunan-aberth, i ddathlu marwolaeth ac atgyfodiad ein Harglwydd Iesu Grist. Heddiw yr ydym yn ymgynnull i ddechrau’r dathliad dwys hwn gyda Christionogion drwy’r holl fyd. Fel yr ymdeithiodd Crist, ein Gwaredwr, i mewn i Jerwsalem i ddwyn i ben ei waith achubol er ein mwyn ni, i ddioddef, i farw ac i gyfodi eto, boed i ninnau deithio gydag ef mewn ffydd a chariad. A chan wybod iddo ef gyfranogi o’n profiadau meidrol ni a dioddef poen a chael ei wrthod, boed i ninnau gyfranogi’n llawen o’i fywyd atgyfodedig ef. *(Y Garawys, Yr wythnos Fawr a’r Pasg: diwygiedig)* |
| Gweddïwn:  |
| *Naill ai:*Hollalluog Dduw,codwn ein pennau, taflwn yn agored byrth ein calonnau, dymchwelwn y muriau sy’n amgau ein bywydaua rhown groeso i Grist ein Meseia.Daliwn afael yn y canghennau hyn o’r palmwydd i’w gydnabod ef a’i gyhoeddi yn Frenin;â chaniadau o ‘Hosanna’ ar ein gwefusaufe’i dilynwn yn ffyddlon drwy ddioddefaint i’r Jerwsalem newydd a thragwyddol,lle y mae’n fyw ac yn teyrnasu gyda thia’r Ysbryd Glân, yn un Duw yn oes oesoedd. **Amen.**  |
| *Neu:*O Dduw a Thad Hollalluogyr ydym yn taenu ein bywydau o’th flaenac yn croesawu Crist, Mab Dafydd,y Meseia a addawyd,sy’n dod yn dy enw di i waredu pob meidrol. Boed i ni sy’n dwyn y palmwydd hyn gael ein llanw â gras i ganu mawl i ti,a dod yn y diwedd i ogoniant y nefoedd.Gofynnwn hyn drwy Iesu ein Harglwydd. **Amen.**  |
| *Neu:* Pa fodd na chanwn, Arglwydd Dduw,a Iesu ein Meseia’n ymdeithio i mewn i’w ddinas sanctaiddi gwblhau ei waith achubol?Boed i ‘Hosanna’ ddidwyll ein calonnau atseinio drwy gerrig y lle hwnwrth inni fendithio’r Brenin a ddaw yn dy enw i’n harwain i’r groes a gogoniant ei atgyfodiad,ac i breswylfod yn y ddinas nefol,lle y mae’n fyw ac yn teyrnasu yn oes oesoedd. **Amen.**  |
| *Neu:*O Dduw ein Gwaredwr, yr ymdeithiodd dy Fab Iesu Grist i mewn i Jerwsalem i ddioddef ac i farw, dyro inni weld mai arwyddion o’i fuddugoliaeth yw’r palmwydd hyn; a chaniatâ i ni, sy’n eu dwyn yn ei enw, ei gyfarch yn wastadol yn frenin arnom, a’i ddilyn ar hyd y ffordd sy’n arwain i fywyd tragwyddol; sy’n fyw ac yn teyrnasu gyda thi a’r Ysbryd Glân, yn awr ac yn oes oesoedd. **Amen.**  |
| ***Yr Efengyl****Cyhoeddir hanes yr Arglwydd yn ymdeithio i mewn i Jerwsalem.*Gwrandewch Efengyl Crist yn ôl Sant …**Gogoniant i ti, O Arglwydd.***Ar ôl yr Efengyl*Dyma Efengyl yr Arglwydd.**Moliant i ti, O Grist.** |
| *Gellir traethu homili fer.* |
| *Gall yr un sy’n gweinyddu annerch y bobl drwy ddweud y geiriau isod neu rai tebyg:*Awn ymaith mewn tangnefedd,yn moli Iesu ein Meseia fel y moliannodd y dyrfa a’i croesawodd i Jerwsalem. |
| *Mae’r orymdaith tua’r eglwys yn dechrau. Gellir canu caniadau neu emynau priodol.* |
| *Mae’r Cymun Bendigaid yn parhau drwy ddweud y Colect am Sul y Blodau. (Hepgorir y Weithred o Edifeirwch).* |
| ***Nodyn ynghylch Hanes y Dioddefaint****Darllenir hanes Dioddefaint yr Arglwydd heb gyfarchiad nac ymateb. Fe’i darllenir gan ddiacon neu, os nad oes diacon yn bresennol, gan offeiriad. Gellid hefyd ei ddarllen gan amryw o ddarllenwyr, a rhan Crist yn cael ei ddarllen gan yr offeiriad, os yw hynny’n bosibl.* |
| ***Yr Ymbiliau ar gyfer Sul y Blodau I*** |
| *Y Rhagarweiniad*Offrymwn i Dduw ein Tad weddïau’r Eglwys, y darostyngodd ein Harglwydd Iesu Grist ei hun yn ddioed er ei mwyn, a dioddef ing y groes. Wedi ein dwyn i obaith sicr gan ei angau, gweddïwn y cawn ein tywys gan ei Atgyfodiad i’r man lle mae ef yn ein galw. |
| *Deisyfiadau*Gweddïwn dros yr Eglwys drwy’r holl fyd:boed i droeon a digwyddiadau’r Wythnos Fawr gynorthwyo pob Cristion i gyffesu a chyhoeddi Iesu Grist yn Arglwydder gogoniant Duw Dad.  |
| Daw’r Arglwydd i’n cynorthwyo**Arglwydd, gwrando ein gweddi.** | Duw, brysia i’n cynorthwyo.**Arglwydd, prysura i’n cymorth.** |
| Gweddïwn dros fywyd yr eglwys yr ydym ni’n rhan ohoni yn y gymuned hon: boed i’r dyddiau sanctaidd hyn gael eu llenwi ag ysbryd o edifeirwch ac o ystyriaeth, o ddiolchgarwch ac o lawenydd. Gweddïwn dros bawb sy’n ceisio heddwch a’i lawenydd:boed i dangnefedd yr Arglwydd a atgyfododd fod iddynt yn wobr.Gweddïwn dros bawb sy’n diffygio tan ofalon bywyd:boed i’r Eglwys gan lefaru â thafod un yn dysgu,gyhoeddi iddynt y newydd da am lawenydd a thangnefedd.Gweddïwn dros y rhai sy’n dyheu am gyfiawnder:boed iddynt gael cysur a nerth yn yr Arglwydd a wacaodd ei hun ac a ddaeth i fyw yn ein plith.Gweddïwn dros y rhai sy’n cael eu curo a’u sarhau:boed i gyfiawnder a hedd,iachâd a chyfanrwydd bywyd fod yn eiddo i bawb drwy’r holl fyd.Gweddïwn dros y rhai sydd, yn eu poen a’u salwch, yn rhannu yn Nioddefaint Crist: boed i’r Arglwydd ddod i’w cynorthwyoa thywallt arnynt ei fendithion a’i dangnefedd.Gweddïwn dros bobl y gymuned yr ydym yn byw ac yn addoli yn eu plith: boed i’r ffordd gariadus yr ydym yn trin ein gilydd ysgogi eraill i gyffesu a chyhoeddi Iesu yn Arglwydd. Gweddïwn dros y ffyddloniaid ymadawedig:boed iddynt gael eu dyrchafu fry i ogoniant y nefoedd. |
| *Y Weddi i Gloi*O Dduw ein Tad, aeth dy Fab rhagddo i farw drosom.Caniatâ i ni, a phawb yr ydym newydd weddïo drostynt, ddilyn esiampl ei ddioddefgarwch ef ac ennill cyfran yn ei Atgyfodiad.Gofynnwn hyn drwy’r un Iesu Grist ein Harglwydd. **Amen.** |
| ***Yr Ymbiliau ar gyfer Sul y Blodau II***Safwn gyda Christ yn ei ddioddefaint.Gan erfyn am faddeuant am wadu Iesu gynifer o weithiau, gweddïwn ar yr Arglwydd.**Arglwydd, trugarha.**Gan erfyn am ras i gydnabod yr arferion pechadurus hynny sy’n arwain at angau ysbrydol, a’u gorchfygu hwy drwy weddi ac ymddisgyblaeth, gweddïwn ar yr Arglwydd.**Arglwydd, trugarha.**Gan erfyn dros Gristionogion, y bydd undod gwerthfawr yng Nghrist yn datblygu o boen rhaniadau, gweddïwn ar yr Arglwydd.**Arglwydd, trugarha.**Gan erfyn dros y rhai sy’n llunio cyfreithiau, a’u dehongli a’u gweinyddu, y caiff ein bywyd cyffredin ei drefnu yn gyfiawn ac yn drugarog, gweddïwn ar yr Arglwydd. **Arglwydd, trugarha.**Gan erfyn dros y rhai sy’n parhau i wneud Jerwsalem yn faes y gad, gweddïwn ar yr Arglwydd.**Arglwydd, trugarha.**Gan erfyn dros y rhai dewr ac onest sy’n gweithio’n agored i ennill cyfiawnder a heddwch, gweddïwn ar yr Arglwydd.**Arglwydd, trugarha.** Gan erfyn dros y rhai sydd mewn tywyllwch ac artaith o’u cadw ar wahân ac mewn unigedd, y byddont yn derbyn cefnogaeth a chalondid, gweddïwn ar yr Arglwydd.**Arglwydd, trugarha.** Gan erfyn dros y rhai sydd wedi eu llethu gan galedi, methiant neu dristwch ac yn teimlo bod Duw ymhell oddi wrthynt, gweddïwn ar yr Arglwydd. **Arglwydd, trugarha.** Gan erfyn dros y rhai sy’n cael eu temtio i ymadael â ffordd y groes, gweddïwn ar yr Arglwydd.**Arglwydd, trugarha.** Gan erfyn y cawn ni, ynghyd â’r rhai a fu farw yn y ffydd, dderbyn trugaredd yn nydd Crist, gweddïwn ar yr Arglwydd. **Arglwydd, trugarha.** **Sanctaidd Dduw,** **sanctaidd a nerthol,****sanctaidd ac anfeidrol,****trugarha wrthym.** |
| ***Yr Ymbiliau ar gyfer Sul y Blodau III*** Dad nefol, dywedodd dy Fab wrth y rhai a fynnai dewi’r dyrfa: ‘Os bydd y rhain yn tewi, bydd y cerrig hyn yn gweiddi.’ A ninnau’n feini bywiol sy’n cael eu hadeiladu yn dŷ ysbrydol yn ein byd, boed inni beidio byth ag ymatal rhag cyhoeddi dy ogoniant di, a amlygwyd yn wynepryd Iesu Grist.Arglwydd, yn dy drugaredd,**Clyw ni a chymorth ni.**Dad nefol, rhoes y dyrfa groeso ysblennydd, brenhinol i’th Fab, ac eto, ar gefn asyn yr ymdeithiai, mewn mawr ostyngeiddrwydd. Dyro ddoethineb a gostyngeiddrwydd i’r rhai sy’n derbyn anrhydedd am iddynt fod yn arweinwyr yn ein byd. Boed iddynt gydnabod mai eu dyletswydd yw arwain yn unol â’th ewyllys di, gan wasanaethu a rhoi o’u hunain.Arglwydd, yn dy drugaredd,**Clyw ni a chymorth ni.** Dad nefol, troi i gondemnio a gwatwar a wnaeth y dyrfa a ddilynodd dy Fab i mewn i Jerwsalem, a chyfnewid ‘Hosanna!’ am ‘Croeshoelier!’Cynorthwya ni, pan fyddom ymysg ein teuluoedd, yn ein cartrefi a’n cymunedau, i’th ddilyn di mewn cywirdeb calon ac i fod yn gyfiawn, yn gariadus a thrugarog wrth ymwneud â’n cymdogion.Arglwydd, yn dy drugaredd,**Clyw ni a chymorth ni.** Dad nefol, gwaeddodd dy Fab o’r Groes â llef uchel: ‘Fy Nuw, fy Nuw, pam yr wyt wedi fy ngadael?’ Dyro dy nerth i’r rhai sy’n gweiddi’n uchel mewn anobaith oherwydd eu poen, oherwydd eu galar, neu o’u cadw ar wahân mewn unigedd, a dyro iddynt deimlo dy bresenoldeb bywhaol di. Arglwydd, yn dy drugaredd, **Clyw ni a chymorth ni.**Dad nefol, yn awr ei farwolaeth cyflwynodd dy Fab Ei Ysbryd i’th dwylo di. Arwain o farwolaeth i fywyd y rhai a fu farw, ac wrth inni eu cyflwyno i’th ddwylo, derbyn di hwy i mewn i’th deyrnas dragwyddol.Arglwydd, yn dy drugaredd, **Clyw ni a chymorth ni.** Mewn ysbaid o ddistawrwydd fe’th anrhydeddwn di â’n mawl ac â’n diolch, a chyflwyno ein hunain, a’r rhai a garwn, i’th ofal di-baid. *Distawrwydd.*Dad trugarog,**derbyn y gweddïau hyn****er mwyn dy Fab,****ein Gwaredwr Iesu Grist. Amen.** |
| *Y Tangnefedd sy’n dilyn, ac yna â’r Cymun yn ei flaen (fel y’i ceir yn ‘Trefn ar gyfer y Cymun Bendigaid,’ 2004); dywedir Rhaglith Tymor y Dioddefaint, y gweddïau Ôl-Gymun a’r Fendith.* |
| ***Y Rhaglith ar gyfer Tymor y Dioddefaint***A’i darostyngodd ei hun ar wedd dynion,gan fod yn ufudd hyd angau, ie, angau ar groes.Fe’i dyrchafwyd oddi ar y ddaearfel y tynnai bawb ato ef ei hun. *(Cymun Bendigaid 2004)* |
| ***Y Gollwng****Gellir arfer y ffurf isod:*Â phob tafod yn cyffesu fod Iesu Grist yn Arglwydd, er gogoniant Duw Dad,ewch mewn tangnefedd i garu a gwasanaethu’r Arglwydd.**Yn enw Crist. Amen.** |
| **Tridiau’r Pasg (Y *Triduum* Sanctaidd)** |
| *Rhagarweiniad Bugeiliol a Litwrgaidd* |
| Uchafbwynt yr Wythnos Fawr yw Tridiau’r Pasg (Y *Triduum* Sanctaidd), sydd yn un ddefod unigol a ddethlir ar draws tridiau neu dri diwrnod. Drwy ddarlleniadau o’r Beibl a gweithredu litwrgaidd mae’r ddefod yn ein galluogi ni i graffu ar ddyddiau olaf bywyd daearol Iesu, o’r Swper Olaf a Gethsemane i’r Dioddefaint, y Groes a’r Atgyfodiad. |
| Nid rhyw ail-greu syml o hanes Iesu yw’r ddefod, ond rhan o ddirgeledd llawer dyfnach, yr ydym, drwyddo, yn mynd i mewn i farwolaeth ac atgyfodiad ein Harglwydd. Anelai dramâu Dioddefaint yr oesoedd canol at gyflwyno syniad o oblygiadau personol gwaith achubol Crist ond, o’r cyfnod cynharaf, roedd i Litwrgi Tridiau’r Pasg ystyr hyd yn oed dyfnach na hynny. Wrth fynd i mewn yn llwyr i Ddirgeledd y Pasg, drwy addoliad, gweddi a gweithred, fe’n gelwir i farw ac i gyfodi eto gyda Iesu; i adnewyddu galwad ein bedydd drwy droi o’r newydd at Grist, ac i dyfu mewn ffydd a chariad drwy gyfranogi o lawenydd ei fywyd tragwyddol a wnaed yn newydd inni unwaith eto.  |
| Dylid annog cymdeithas yr Eglwys i fynychu’r ddefod yn ei chyfanrwydd. Er mwyn cefnogi ein gilydd i dyfu mewn ffydd, cariad a gwasanaeth byddai’n well bod eglwysi lleol yn dod at ei gilydd, naill ai yn yr un man bob tro neu mewn man gwahanol bob tro, ar gyfer y gwahanol rannau o’r ddefod.  |
| Gellir cynnwys sawl gweithred wahanol yn litwrgi Dydd Iau Cablyd, Cymun Bendigaid Hwyrol Swper yr Arglwydd, pryd y dechry Tridiau’r Pasg.  |
| Yn gyntaf, Derbyn yr Olewau Sanctaidd. Ar ddechrau’r ddefod mae’r bobl leyg yn dwyn i mewn i’r eglwys Olew’r Catecwmeniaid, Olew’r Claf ac Olew’r Crism a fendithiwyd yn gynharach gan yr Esgob. Symbolau o’n hundod â’n cyd-Gristnogion yw’r rhain; arwydd o’n bedydd cyffredin, ein hangen am iachâd a’n hymddiriedaeth yn nerth yr Ysbryd Glân. |
| Yn ail, Y Golchi Traed. Seilir y weithred hon ar yr hanes yn Efengyl Sant Ioan (*Ioan 13: 1-15*). Mae’r esiampl a ddengys Iesu inni, o gariad yn cael ei amlygu drwy ostyngeiddrwydd a gwasanaeth, yn ein hatgoffa hefyd o’r angen inni rannu yn ei fywyd drwy dderbyn ei gariad. |
| Yn drydydd, Diosg yr Allor. Gostyngir y golau wrth i’r holl addurn a’r llieiniau gael eu symud o’r allor a’r cysegr nes bod yr eglwys yn hanner-tywyll. Y mae’r symbol hyn o’r Iesu’n cael ei amddifadu o gyfeillgarwch a chysur, a’r disgyblion wedi cilio oddi wrtho, yn ein hatgoffa ni o freuder ein ffydd a breuder ein hymrwymiad i Grist. |
| Yn olaf, Y Gwylio. Gellir neilltuo’r Gwylio i fan addas, a hwnnw’n aml wedi ei lunio i ymdebygu i ardd. Nid oes cyfyngu ar yr amser y gellir gwylio; weithiau gall fod yn awr, dro arall dros nos. Amser yw hwn i fod yn ddistaw, amser i fyfyrdod a gweddi bersonol a dyfnddwys. |
| Os bwriedir derbyn y Cymun Bendigaid Ddydd Gwener y Groglith gellir dwyn y Sagrafen Fendigaid i le’r Gwylio a’i chadw mewn man addas. Bwyteir unrhyw sagrafen gadw arall, a gadewir yr ambryar agor ac yn wag, tra diffoddir pob golau. *Os yw’r sagrafen gadw i’w defnyddio ‘in extremis,’ yna dylid ei neilltuo i fan cyfaddas arall.* |
| Mae’r gwasanaeth yn gorffen mewn distawrwydd llwyr ac â’r gweinidogion a’r bobl allan i ymgynnull ar gyfer rhan nesaf y ddefod Ddydd Gwener y Groglith. |
| Gall litwrgi Dydd Gwener y Groglith gymryd sawl ffurf wahanol, yn ôl arfer leol. Mewn rhai eglwysi ceir litwrgi sy’n parhau am dair awr, o 12pm hyd 3pm, yr amser y bu Iesu ar y Groes yn ôl yr Efengylau, ac sy’n cynnwys darlleniadau, emynau, gweddïau a myfyrdod. Mewn eglwysi eraill mae’r litwrgi’n digwydd yn ystod yr ‘awr olaf,’ (2pm-3pm) neu’n dechrau am 3pm, yr awr pan fu Crist farw. |
| Mae’r gynulleidfa’n ymgynnull fel y bu iddi ymadael y noson cynt, mewn distawrwydd, ac mae’r ddefod yn parhau â darlleniadau, gan orffen â hanes y Dioddefaint yn ôl Sant Ioan.  |
| Mae’r litwrgi’n cynnwys Cyhoeddi’r Groes, pryd y gwahoddir aelodau’r gynulleidfa i hoelio eu sylw ar groes bren neu grog a myfyrio ar ddioddefaint a marwolaeth Iesu. Gall gweddi dawel neu gerddoriaeth briodol gyd-ddigwydd â’r myfyrdod, neu gall y rhai sy’n dymuno mawrygu’r groes symud ati mewn gorymdaith a’i chusanu neu blygu pen neu lin o’i blaen. Arfer leol fydd yn penderfynu’r dewis ond gall y dewis fod, hefyd, yn adlewyrchiad o ysbrydolrwydd yr unigolyn. Yn fugeiliol, litwrgi Dydd Gwener y Groglith yw rhan fwyaf sensitif y cyfan o ddefod Tridiau’r Pasg, oherwydd eir wyneb yn wyneb â dirgelwch dioddefaint a marwolaeth a’u canfod yng ngoleuni Dioddefaint Iesu. Efallai y bydd gan y Groes arwyddocâd personol i bob un unigolyn sy’n cymryd rhan yn y litwrgi, a dylid parchu hyn drwy roi digon o amser a lle i’r weithred hon. Mae’r gynulleidfa, yn unedig yn nhrallod a dioddefaint Crist, yn cyd-rannu’n ddistaw eu profiadau personol hwy eu hunain o drallod a dioddefaint. Mae’r emyn, *Crux Fidelis*, yn tanlinellu gwaith achubol Crist ar y Groes, mae’r Edliwiau yn annog defosiwn o edifeirwch ac mae Salm 67 yn canolbwyntio ar ddwyn clod i Dduw am ei gariad a’i drugaredd. |
| Yn draddodiadol offrymir yr Ymbiliau dros yr Eglwys a’i gweinidogaeth, dros y rhai sy’n paratoi i gael eu bedyddio, dros reolwyr y cenhedloedd, dros yr Iddewon, yr anghredinwyr a’r rhai sy’n dioddef. Mae’n bwysig bod yn sensitif wrth arfer yr ymbiliau (a’r Edliwiau hefyd) oherwydd fe fu litwrgi’r Groglith yn y gorffennol yn hybu gwrth-Iddewaeth; felly rhoddir yma barch dyledus i’r Iddewon, pobl hynafol Duw. Caiff y Cymun Bendigaid ei dderbyn ar y Groglith lle bo hynny’n arferiad, a bydd rhai pobl yn cyfrif hynny’n gyfle iddynt gyfranogi o Ddioddefaint Crist a choffáu ei angau achubol. Bydd eraill yn cyfrif bod absenoldeb y Cymun ar y Groglith yn adlais pwerus o drallod y Groes ac yn rhoi arwyddocâd dyfnach i Gymun y Pasg. Bydd distawrwydd pan rennir y Cymun o’r Sagrafen Gadw, ac fe eir allan mewn distawrwydd fel ar y noson cynt. |
| Mae Tridiau’r Pasg yn gorffen ar Wylnos y Pasg, pan gymerir y gynulleidfa yn symbolaidd allan o dywyllwch y bedd i oleuni’r Atgyfodiad. Felly, mae’n bwysig nad yw’r gwasanaeth hwn yn digwydd cyn machlud haul Ddydd Sadwrn yr Wythnos Fawr. Cynt, byddid yn ei gynnal ychydig cyn toriad gwawr ar Sul y Pasg, ond nid yw hynny mwyach yn ymarferol yn y rhan fwyaf o leoedd. Mae pedair rhan hanfodol i’r gwasanaeth: Gwasanaeth y Goleuni, yr Wylnos, Litwrgi’r Ynydiad (sef bedydd dŵr a bedydd esgob) a’r Cymun Bendigaid. Gall trefn Gwasanaeth y Golau a’r Wylnos amrywio ond mae’r ddefod o hyd yn gorffen â Litwrgi’r Ynydiad a’r Cymun Bendigaid. |
| Bydd Gwasanaeth y Goleuni yn dechrau yn y tywyllwch y tu allan, ac i dywyllwch yr eglwys yr â’r gynulleidfa yn cario goleuadau a gynheuwyd o fflam Cannwyll y Pasg a oleuwyd o Dân y Pasg, a hwnnw newydd ei gynnau a’i fendithio. Wrth fod Cannwyll y Pasg yn cael ei chludo i mewn i’r eglwys mae Goleuni’r Crist Atgyfodedig yn gawrio’n symbolaidd. Cenir yr *Exultet*, Mawlgan y Pasg, a darllenir gweddi Cyhoeddi’r Pasg, sy’n datgan ‘Dyma’r noson.’ Mae darlleniadau’r Wylnos yn olrhain hanes gwaredigaeth, ac yn cynnwys cyfeiriadau priodol i fedydd ac atgyfodiad. Er enghraifft mae hanes Noa yn rhaglunio dyfroedd bedydd, ac mae’r darlleniad o Ecsodus yn cynnwys y ddelwedd holl-bwysig o’r daith o gaethwasaeth i ryddid, o farwolaeth i fywyd. Cyhoeddir yr Atgyfodiad –yr ‘Alelwia’ cyntaf ers cyn i’r Garawys ddechrau – ac mae’r Gloria’n dilyn. Yn awr codir y golau, yn arwydd o doriad gwawr y Pasg, a gellir canu clychau a chael cerddoriaeth lawen i gyfarch Iesu atgyfodedig. Mae Litwrgi’r Ynydiad yn dilyn y darlleniad o’r Rhufeiniaid, sy’n ein hatgoffa ein bod ni’n marw ac yn atgyfodi gyda Christ yn ein bedydd, ac yna ceir Efengyl y Pasg. |
| Yr oedd y Pasg yn un o adegau allweddol y flwyddyn pryd y bedyddid Cristionogion yn yr Eglwys Fore, felly mae arwyddocâd arbennig i fedydd yn y tymor hwn. Yn achos y rhai a fedyddiwyd eisoes mae adnewyddu eu haddunedau yn ffordd effeithiol o’u hatgoffa o’u bedydd eu hunain, ac yn gyfle iddynt ailaddef eu ffydd a’u hymrwymiad i Grist. Os na ddethlir y Cymun mae’r gwasanaeth yn gorffen â’r Gras, sy’n caniatáu i’r ddefod barhau drannoeth. Mae’r Cymun sy’n dilyn nid yn unig yn gwblhad o ddefod y bedydd, a’i rhagflaenodd, ond o holl ddefod Tridiau’r Pasg. Mae’r daith yn gyflawn. Unwaith eto daethom drwy dywyllwch a marwolaeth i oleuni ac atgyfodiad. Alelwia! |
| **Dydd Iau Cablyd***Cymun Bendigaid Hwyrol Swper yr Arglwydd* |
| ***Nodiadau a Strwythur****Mae strwythur Ewcharist Dydd Iau Cablyd yn dilyn trefn Cymun Bendigaid 2004, ond â rhai newidiadau arwyddocaol.* |
| ***Derbyn yr Olewau Sanctaidd:*** *Os bydd olewau a fendithiwyd gan yr esgob yn Ewcharist y Crism i’w derbyn yn y gwasanaeth hwn, dylid gwneud hynny ar ôl y cyfarchiad agoriadol. Fel arfer cyflwynir yr olewau i’r offeiriad gan aelodau o’r gynulleidfa. Yn hytrach na gadael yr olewau ar yr allor yn ystod y dathliad o’r Ewcharist dylid eu symud i le priodol.* |
| ***Y Golchi Traed:*** *Os byddir yn golchi traed dylai hynny ddigwydd ar ôl Litwrgi’r Gair*. |
| *Os bwriedir derbyn y Cymun Bendigaid Ddydd Gwener y Groglith dylai’r Sagrafen Fendigaid gael ei chadw mewn lle priodol.* |
| ***Diosg yr Allor****: Os yw Diosg yr Allor yn rhan o’r gwasanaeth, fe wneir hynny ar ôl y Cymun. Gellir symud yr holl addurn a’r llieiniau o’r allor a’r cysegr.* |
| ***Y Gwylio:*** *Cynhelir Y Gwylio mewn rhai eglwysi, a gall fod gorymdaith i’r man lle’i cynhelir.* |
| *Ni cheir Y Fendith na’r Gollwng.* |
| Nodir yr eitemau dewisol â’r arwydd \*. |
| ***Y DOD YNGHYD***Y Cyfarchiad***\*Derbyn yr Olewau Sanctaidd******Y DOD YNGHYD YN PARHAU***Gweddi EdifeirwchY GloriaY Colect***CYHOEDDI’R GAIR***Y Darlleniad o’r Hen DestamentY SalmY Darlleniad o’r Testament NewyddYr EfengylY Bregeth***YR YMBILIAU******\*Y GOLCHI TRAED******YR YMBILIAU******Y DIOLCH******Y CYMUN***Y Gwahoddiad i’r CymunY Weddi Ôl-Gymun***\*DIOSG YR ALLOR******\*Y GWYLIO*** |
| ***Derbyn yr Olewau Sanctaidd*** |
| Gellir dwyn yr Olewau Sanctaidd i’r allor mewn gorymdaith gyda’r gweinidog(ion) yn ystod yr emyn cyntaf. |
| Yn enw’r Tada’r Mab a’r Ysbryd Glân. **Amen.** |
| *Mae’r offeiriad yn cyfarch y bobl.* |
| *Naill ai:*Boed i ras a thangnefedd Iesu Grist,a fu’n ufudd hyd angau, ie, angau ar groes, fod gyda chwi oll.**A hefyd gyda thi.** *Neu:*Gras a thangnefedd a fo gyda chwi**A’th gadw di yng nghariad Crist.** |
| *Yna dywed yr offeiriad:* |
| Fy mrodyr a’m chwiorydd yng Nghrist: *heddiw,* yn Eglwys Gadeiriol/yng Nghadeirlan... .bendithiodd ein hesgob, E., olewau’r claf a’r catecwmeniaid a chysegrodd y Crism Sanctaidd.Mae’r olewau sanctaidd yn symbol o’r undod rhyngom ni a’r esgob a’r holl ffyddloniaid. Yr ydym yn eu cyflwyno y noson sanctaidd hon i’n hatgoffa o’r undod hwnnw ac o’r gwaith gwaredigol a gyflawnir gan ein plwyf drwy ras a nerth Crist.*[yn seiliedig ar ffurf a ddefnyddiwyd yn Archesgobaeth Southwark/Graham Francis]* |
| *Dywed yr un sy’n dwyn olew’r claf:*Olew’r claf.*Mae’r offeiriad yn ei dderbyn ac yn dweud:*Boed i’r rhai a eneinir â’r olew hwndderbyn iachâd a chysur presenoldeb Crist. **Amen.** |
| *Dywed yr un sy’n dwyn olew’r catecwmeniaid:*Olew’r catecwmeniaid.*Mae’r offeiriad yn ei dderbyn ac yn dweud:*Boed i’r rhai a eneinir â’r olew hwn yn baratoad at eu bedydd,gael eu cyfnerthu gan Grist i ymwrthod â themtasiynau pechod a drygioni. **Amen.** |
| *Dywed yr un sy’n dwyn y Crism:*Y Crism Sanctaidd.*Mae’r offeiriad yn ei derbyn ac yn dweud:*Boed i’r rhai a eneinir â’r olew persawrus hwn yn eu bedydd a’u conffyrmasiwn (a’u hordeinio) gael eu gwneud, drwy nerth yr Ysbryd, yn unffurf ac yn unwedd â Christ. **Amen.**  |
| *Eir ymlaen â’r Litwrgi gan ddilyn y drefn arferol. Gall yr offeiriad ddechrau’r gwasanaeth â’r geiriau hyn:*Bendigedig fyddo Duw a Thad ein Harglwydd Iesu Grist! O'i fawr drugaredd, fe barodd ef ein geni ni o'r newydd i obaith bywiol trwy atgyfodiad Iesu Grist oddi wrth y meirw. (*I Pedr 1: 3)* |
| *Eir ymlaen â’r* ***Dod Ynghyd*** *drwy ddweud* ***Dad y Gogoniant*** *neu* ***Dad Nefol*** *o’r Drefn ar Gyfer y Cymun Bendigaid, 2004* |
| *Gall yr offeiriad gyflwyno’r gweithredoedd o Edifeirwch â’r geiriau hyn:*Am bron deugain o ddiwrnodau buom yn cadw ympryd y Garawys drwy edifarhau a pharatoi at awr ogoneddus ein Gwaredwr Crist, pryd yr awn drwodd, gydag ef, o farwolaeth i fywyd.Deuwn felly i ddathlu’r Pasg, oherwydd unwaith yr oeddem yn gaethweision i bechod ond yn awr, a ninnau’n cyfranogi o fuddugoliaeth Crist, yr ydym yn etifeddion teyrnas Dduw. Wrth inni baratoi i ddathlu Swper yr Oen, gan ymddiried yn ei Groes ac mewn gwir a diogel obaith o’r atgyfodiad i fywyd tragwyddol, boed inni gyffesu ein pechodau i Dduw Hollalluog ac erfyn am ei faddeuant a’i dangnefedd.*(wedi ei ddiwygio o destun a gaed gan Tom Cooper)* |
| *Defnyddir un o’r gweithredoedd o edifeirwch sydd yn y Drefn ar Gyfer y Cymun Bendigaid, 2004.* |
| ***Y Colect am Ddydd Iau Cablyd*** *(Adran 55 Calendr a Cholectau)*Gweddïwn.Dduw ein Tad,gwahoddaist ni i gyfranogi o’r swpera roes dy Fab i’r Eglwysi gyhoeddi ei angau nes y daw drachefn:bydded iddo ein maethu â’i bresenoldeb,a’n huno yn ei gariad ef;sy’n fyw ac yn teyrnasu gyda thi a’r Ysbryd Glân,yn un Duw, yn awr ac am byth. **Amen.** |
| **Cyhoeddi’r Gair***Daw’r darlleniadau Ysgrythurol isod, a’r salm, o flaen yr Efengyl. Defnyddir y darnau rhagarweiniol a’r atebion arferol.**Yr Hen Destament: Ecsodus 12: 1-4 (5-10), 11-14.**Salm: 116: 1-2, 12-19 neu 12-19.**Y Testament Newydd: 1 Cor. 11: 23-26* |
| ***Gellir croesawu’r Efengyl â’r geiriau hyn:***Moliant i ti, O Grist, Brenin y gogoniant tragwyddol.Yr wyf yn rhoi i chwi orchymyn newydd, medd yr Arglwydd.Carwch eich gilydd fel y cerais i chwi. Moliant i ti, O Grist, Brenin y gogoniant tragwyddol. *Yr Efengyl: Ioan 13: 1-17, 31b-35.* |
| **Y Bregeth** |
| *Ni ddywedir y Credo* |
| ***Y Golchi Traed*** |
| *Gellir canu’r anthem ‘Ubi Caritas,’ neu emyn, anthem neu salm a fo’n briodol yn ystod golchi’r traed, neu gellir bod yn ddistaw.* |
| *Gellir gorffen y ddefod o olchi’r traed â’r weddi hon:*Hollalluog Dduw,dysgaist ni trwy dy Fabmai cariad yw cyflawniad y gyfraith:Caniatâ ein bod ni, dy weision,wrth roi gwasanaeth i’n gilydd yn dy wasanaethu di,ac felly yn aros yn dy gariad;drwy Iesu Grist ein Harglwydd. **Amen.** |
| ***Yr Ymbiliau*** |
| *Mae’r ymbiliau’n dilyn y ffurfiau a geir yn Nhrefn Cymun 2004, neu gellir defnyddio’r isod neu adnoddau priodol eraill.* |
| *Yr un sy’n gweinyddu*Wrth inni fynd i mewn i Basg yr Arglwydd, gweddïwn dros yr Eglwys a’r byd yn enw Iesu, ein Hathro a’n Harglwydd. |
|  |
| *Deisyfiadau*Dros yr Eglwys, teulu’r ffydd, a brynwyd gan waed yr Oen: boed i ni a phob Cristion gadw’r dyddiau sanctaidd hyn yn ddyddiau gŵyl, i ddathlu ein rhyddid a’n bywyd newydd.Arglwydd, yn dy drugaredd, **gwrando ein gweddi**. |
| Dros bob offeiriad: boed iddynt ymroddi i fywyd o wasanaeth fel y gallont weithredu’r cariad a ddethlir ganddynt yn y Cymun Bendigaid.Arglwydd, yn dy drugaredd, **gwrando ein gweddi**. |
| Dros y rhai sydd ar fin eu bedyddio i mewn i ddirgeledd Pasg Crist:boed i’w golchiad yn y dyfroedd achubol eu dwyn i gyfranogi’n gyflawn gyda Christ.Arglwydd, yn dy drugaredd, **gwrando ein gweddi.** |
| Dros y byd a garodd Duw gymaint nes iddo roi ei unig Fab:boed i’w gariad orlifo, a bydded i’w gyfiawnder a’i dangnefedd oleuo meddwl a chalon pob arweinydd a chenedl Arglwydd, yn dy drugaredd, **gwrando ein gweddi.** |
| Dros y claf a’r rhai’n sy’n gaeth i’w cartrefi yn y gymdeithas hon, a thros bawb sy’n derbyn y Cymun yn eu cartref: boed i’r cymundeb a rannwn ni gyda hwy, yng Nghrist, fod iddynt yn ffynhonnell o iachâd ac o nerth.Arglwydd, yn dy drugaredd, **gwrando ein gweddi.** |
| Dros y rhai y mae eu gweithredoedd o gariad yn ein cymdeithas yn cyflawni cyfraith Crist:boed i’r Cymun Bendigaid, sy’n rhodd i ni gan Grist, gyfnerthu eu cariad tuag at eraill. Arglwydd, yn dy drugaredd, **gwrando ein gweddi.** |
| Mewn distawrwydd ystyriwn ddirgeledd cariad Crist ac offrymu’n weddigar bob angen a phob gofid sy’n pwyso arnom, gan weddïo’n arbennig dros y rhai sy’n dod atom pan fyddwn mewn eisiau, ac sy’n ‘golchi ein traed’ drwy eu cymorth cariadus a’u cymwynas. |
| *Yr un sy’n gweinyddu*Dad cariadus, pan ydym yn torri’r bara ac yn dyrchafu cwpan iachawdwriaeth, yr ydym yn cyhoeddi angau achubol Crist. Boed i ni, a phawb y buom yn gweddïo drostynt, gael ein maethu a’n cynnal a dod o’r diwedd i wledd y nefoedd. Gofynnwn hyn drwy Grist yr Arglwydd. **Amen**. |
| ***Y Tangnefedd*** |
| *Gall yr offeiriad ddweud y geiriau hyn i gyflwyno’r Tangnefedd:* |
| Dywed Iesu: ‘Yr wyf yn gadael i chwi dangnefedd; yr wyf yn rhoi i chwi fy nhangnefedd i fy hun. Peidiwch â gadael i ddim gynhyrfu'ch calon, a pheidiwch ag ofni.’ |
| Tangnefedd yr Arglwydd a fo gyda chwi bob amser**a hefyd gyda thi.**  |
| Y Rhaglith Ewcharistaidd |
| *Gellir arfer naill ai’r Rhaglith o’r Drefn ar Gyfer y Cymun Bendigaid, 2004*: |
| A’i darostyngodd ei hun ar wedd dynion,gan fod yn ufudd hyd angau, ie, angau ar groes.Fe’i dyrchafwyd oddi ar y ddaearfel y tynnai bawb ato ef ei hun. |
| *Neu’r canlynol:* |
| Y nos hon, cyn iddo gael ei fradychu, penliniodd dy Fab o flaen ei ddisgyblion a golchi eu traed.Fe’u carodd hyd y diweddac yn awr fe roddodd iddynt orchymyn newydd, i garu ei gilydd.Gwyddai fod ei awr wedi dod,a rhoes iddynt y swper hwn i fod yn goffa gwastadol o’i ddioddefaint,fel, wrth i ni gymryd a bwyta’r rhoddion sanctaidd hyn ac ymborthi ar ei gorff a’i waed,yr ydym yn cyhoeddi ei angau, a thyfu mewn nerth i ddilyn ei esiampl ac ufuddhau i’w orchymynhyd nes y dydd hwnnw pan ddeuwn i wledda yn ei deyrnas. |
| ***Y Cymun*** |
| *Gellir rhoi gwahoddiad i’r cymun drwy ddweud y geiriau hyn:* |
| Dywedodd Iesu: ‘Myfi yw'r bara bywiol hwn a ddisgynnodd o'r nef. Caiff pwy bynnag sy'n bwyta o'r bara hwn fyw am byth. A'r bara sydd gennyf fi i'w roi yw fy nghnawd; a'i roi a wnaf dros fywyd y byd.’ |
| ***Y Weddi ôl-Gymun*** Iesu, Waredwr y byd,diolchwn i ti am adael i niyn y sacrament rhyfeddol hwngoffâd o’th ddioddefaint:caniatâ inni felly barchu dirgeleddau sanctaidd dy gorff a’th waedfel y profwn ynom ein hunainac egluro yn ein bywydauffrwyth dy gariad achubol di;oherwydd yr wyt yn fyw ac yn teyrnasu, yn awr ac am byth. **Amen.** |
| ***Y Gwylio*** |
| *Mae’r gweinidogion a’r bobl yn ymgynnull lle cynhelir Y Gwylio. Gellir dechrau’r Gwylio â darlleniad o Luc 22: 47-54a neu â darlleniad priodol arall. Bydd pawb yn ddistaw.* |
| ***Diosg yr Allor*** |
| *Gellir cludo’r holl addurn a’r llieiniau o’r allor a’r cysegr. Yn ystod y diosg gellir adrodd salm briodol fel Salm 22 neu 88, neu gellir darllen adnodau o’r Llyfr Galarnad, neu gellir bod yn ddistaw.* |
| *Gellir terfynu’r Gwylio â’r geiriau hyn:* |
| Wedi i’r disgyblion ganu emyn aethant allan i Fynydd yr Olewydd. Gweddïodd Iesu ar y Tad, ‘Fy Nhad, os yw'n bosibl, boed i'r cwpan hwn fynd heibio i mi.’ Dywedodd wrth ei ddisgyblion, ‘Oni allech wylio am un awr gyda mi? Dyma'r awr yn agos, a Mab y Dyn yn cael ei fradychu i ddwylo pechaduriaid. Codwch ac awn.’    |
| Y mae amser yn dod, yn wir y mae wedi dod, pan gewch eich gwasgaru bob un i'w le ei hun, a'm gadael i ar fy mhen fy hun. Ac eto, nid wyf ar fy mhen fy hun, oherwydd y mae'r Tad gyda mi. *(Ioan 16: 32)*  |
| *Neu* *Marc 14: 32-50.* |
| *Mae’r gweinidogion a’r bobl yn gadael mewn distawrwydd.* |
|  |
| **Dydd Gwener y Groglith** |
| ***Nodiadau,* *Strwythur a Thestunau*** |
| *Gellir arfer y gwasanaeth isod ar ei ben ei hun neu’n rhan o ddefosiwn teirawr.* |
| *Dynodir yr eitemau dewisol â’r arwydd \** |
| **Y DOD YNGHYD**Y Colect |
| **CYHOEDDI’R GAIR**Y Darlleniad o’r Hen DestamentY SalmY Darlleniad o’r Testament NewyddYr EfengylY Bregeth |
| **CYHOEDDI’R GROES** |
| **YR YMBILIAU** |
| *(****Y******Diweddglo –*** *os na weinir y Cymun)* |
| **Y CYMUN\***Gweddi’r ArglwyddY Gwahoddiad i’r CymunY Weddi Ôl-Gymun |
| ***Y Diweddglo*** |
| **Y Dod Ynghyd** |
| *Daw’r gweinidogion a’r bobl i mewn yn hollol ddistaw. Gall pawb benlinio i weddïo’n dawel neu gellir canu neu ddweud y Litani. Nid oes cyfarchiad na defod o edifeirwch.* |
| *Mae’r gweinidog yn gweddïo’r colect (Trefn ar Gyfer y Cymun Bendigaid 2004, adran 56/CW)* |
| Hollalluog Dad,edrych yn drugarog ar dy deulu ymay bu Iesu Grist ein Harglwydd yn barod i gael ei fradychu er ei fwyna’i draddodi i ddwylo pechaduriaida dioddef angau ar y groes;sy’n fyw ac wedi ei ogoneddu gyda thi a’r Ysbryd Glân,yn un Duw, yn awr a hyd byth. **Amen.** |
| **Litwrgi’r Gair**  |
| *Bydd un darlleniad o’r Hen Destament, Salm ac un darlleniad o’r Testament Newydd. Cyflwynir y darlleniadau yn yr un dull ag a geir yn TCB 2004, a bydd y tawelwch priodol ar ôl bob darlleniad. Gall canticl neu emyn ddilyn y darlleniad o’r Testament Newydd.* |
| **Efengyl y Dioddefaint**  |
| *Cyflwynir y darlleniad o’r Efengyl â’r geiriau hyn:* |
| Dioddefaint ein Harglwydd Iesu Grist yn ôl Sant Ioan [18: 1-19, 42]*Diweddir â:* Dyma Ddioddefaint Crist. |
| *Distawrwydd.* |
| *Gellir pregethu.* |
| **Cyhoeddi’r Groes**  |
| ***Dewis A:*** |
| *Dadorchuddia’r gweinidog y groes, a osodwyd tan ei gorchudd yn y cysegr cyn y gwasanaeth, a dywed y geiriau canlynol:* |
| Dyma bren y Groes, lle bu Gwaredwr y byd ynghrog.**Deuwch ac addolwn.** |
| ***Dewis B:****Gall y gweinidog orymdeithio i mewn i’r eglwys yn cludo croes sydd heb ei gorchuddio. Bydd y gweinidog yn aros deirgwaith: wrth y drws, yng nghorff yr eglwys ac yn y cysegr, gan ddweud bob tro:* |
| Dyma bren y Groes, lle bu Gwaredwr y byd ynghrog.**Deuwch ac addolwn.***[Gwasnaethau a Defodau 1971, t.25, diwygiedig]* |
| *Gall defosiynau priodol ddilyn. Gellir canu’r anthemau hyn neu rai addas eraill:* |
| *Anthem 1: Crux Fidelis (Emynau’r Eglwys, 76)**Anthem 2: Dywedir neu cenir yr Edliwiau**Anthem 3: Salm 67, a ragflaenir ac a derfynir â’r antiffon ganlynol. Ni ddefnyddir ‘Gogoniant i’r.....’.* |
| **Anrhydeddwn dy groes di, Arglwydd,****a gogoneddwn dy atgyfodiad bendigaid:****am fod pren y groes wedi dwyn llawenydd i’r holl fyd.** |
| **Yr Edliwiau:**  |
| *Gellir dweud y canlynol neu eu canu mewn ffurf fydryddol:*  |
| Onid yw hyn o bwys i chwi, chwychwi oll sy’n mynd heibio?Edrychwch a gwelwch; a oes gofid fel y gofida osodwyd yn drwm arnaf, ac a ddygodd yr Arglwydd arnaf yn nydd ei lid angerddol?**Sanctaidd Dduw,** **sanctaidd a nerthol,** **sanctaidd ac anfeidrol,** **trugarha wrthym.**  |
| O fy mhobl, fy Eglwys,Pa beth a wneuthum i ti,neu sut y blinais di? Tystiolaetha i’m herbyn.Dygais di i fyny o’r Aifft a’th waredu drwy ddyfroedd y bedydd, tithau, paratoaist groes i’th Waredwr.**Sanctaidd Dduw** *etc****.*** |
| Dy arwain a wneuthum drwy’r anialwch ddeugain mlynedd,a’th borthi â manna. Dygais di drwy orthrymder ac edifeirwch, a rhoi iti fy nghorff, bara’r nef,tithau, paratoaist groes i’th Waredwr. **Sanctaidd Dduw**, *etc.* |
| Pa beth oedd i’w wneud drosotyn fwy nag a wneuthum?Myfi a’th blannodd, fy nhecaf o winllannoedd, y winllan o’m dewis i,gwneuthum di’n ganghennau o’m gwinwydden;tithau, pan oeddwn yn sychedu, rhoddaist imi finegr i’w yfed,a thrywanu â gwaywffon ystlys dy Iachawdwr. **Sanctaidd Dduw**, *etc.* |
| Euthum o’th flaen yn y golofn o niwl, a’m tywys a wnaethost i dribiwnlys Pilat.Fflangellais dy elynion, a’th ddwyni wlad lle’r oedd rhyddid,ond mynnaist fy fflangellu, fy ngwawdio a’m curo.Rhoddais iti ddŵr iachawdwriaeth o’r graig, tithau, rhoddaist imi fustl a’m gadael i sychedu. **Sanctaidd Dduw**, *etc.* |
| Estynnais i ti deyrnwialen frenhinol a rhoddais iti allweddau teyrnas nefoedd,ond gosodaist ar fy mhen goron o ddrain.Dy ddyrchafu a wneuthum â braich nerthol,tithau, fy nghrogi a wnaethost ar bren y groes.**Sanctaidd Dduw**, *etc* |
| Rhoddais i ti fy nhangnefedd, na all y byd ei roddi,a golchi dy draed, yn arwydd o’m cariad, ond tynnaist gleddyf i daro yn f’enw a cheisio’r lleoedd blaenaf yn fy nheyrnas. Offrymais drosot fy nghorff a’m gwaed,tithau, gwasgaru a wnaethost, a’m gwadu, a’m gadael yn unig.**Sanctaidd Dduw**, *etc.* |
| Anfonais Ysbryd y Gwirionedd i’th dywys,ond caledaist dy galon yn erbyn y Cynghorwr.Rwy’n gweddïo ar i bawb fod yn un yn y Tad ac ynof fi, ond parhau i ymgecru ac ymrannu ydwyt ti.Rwy’n galw arnat i fynd allan a dwyn ffrwyth,tithau, yr wyt yn bwrw coelbren ar fy ngwisg.**O Dduw sanctaidd**, *etc.*  |
| Impiais di i mewn i goeden f’etholedig Israel,a throist dy law yn eu herbyn a’u herlid,llofruddiaist y lluoedd. Gwneuthum di, gyda hwy, yn etifeddion fy nghyfamodautithau, peraist iddynt fod yn fychod-aberth dros dy euogrwydd.**O Dduw sanctaidd**, *etc.* |
| Deuthum atat fel y lleiaf o’th frodyr a’th chwiorydd;bûm yn newynog ac ni roddaist imi fwyd,bûm yn sychedig ac ni roddaist imi ddiod, bûm yn ddieithr ac ni chymeraist fi i’th gartref, yn noeth ac ni roddaist ddillad amdanaf,yn glaf ac yng ngharchar ac nid ymwelaist â mi.**Sanctaidd Dduw**, *etc.* |
| **Yr Ymbiliau**  |
|  |
| *Gellir arfer naill ai’r ffurf hon neu eiriau priodol eraill.**Bydd gweinidog yn gwahodd y bobl i weddïo ac, wedi ysbaid o weddi ddistaw, dywedir y Colect gan yr offeiriad.*  |
| 1. *DROS YR EGLWYS DRWY’R HOLL FYD*
 |
|  ***Y Gweinidog***  |
| Gweddïwn dros yr Eglwys:boed i Gristionogion ar draws y byd dderbyn o dangnefedd ac ymgeledd Duw, boed iddynt ddyfalbarhau mewn ffydd, tyfu mewn undod a gogoneddu Duw.*Gweddi ddistaw.* |
| ***Yr Offeiriad***Hollalluog a bythfywiol Dduw,casglodd dy Fab Iesu Grist bobl iddo ef ei huna’u sancteiddio â’i waed.Gwylia’n ddiorffwys dros dy Eglwys drwy’r holl fyd, fel y gallom fod yn gadarn mewn ffydd a chyhoeddi dy enw i’r holl fyd; trwy Grist ein Harglwydd. **Amen.***Gweddi ddistaw.* |
| *2. DROS BAWB SY’N GWASANAETHU YN YR EGLWYS* |
| ***Y Gweinidog*** Gweddïwn dros bawb sy’n gwasanaethu yn enw’r Arglwydd:dros E., ein Hesgob, a’r holl esgobion, offeiriaid a diaconiaid,a thros holl bobl ffyddlon Duw, boed iddynt, a hwythau’n llawn gras, wasanaethu Duw yn ffyddlon.*Gweddi ddistaw.* |
| **Yr Offeiriad**Hollalluog a thragwyddol Dduw,sydd trwy dy Ysbryd yn llywodraethu ac yn sancteiddioholl gorff yr Eglwys,gwrando ein gweddi a offrymwn dros bawb sy’n gwasanaethu yn dy enw,y byddont, a hwythau’n gyfrannog o rodd dy ras,yn llwyr ymrwymo i’w galwedigaeth ac yn dy wasanaethu di mewn sancteiddrwydd a gwirioneddtrwy ein Harglwydd a’n Hiachawdwr Iesu Grist. **Amen.** |
| *3. DROS Y RHAI SY’N PARATOI I GAEL EU BEDYDDIO* |
| ***Y Gweinidog***Gweddïwn dros y rhai sy’n paratoi i gael eu bedyddio:boed iddynt, o’u golchi yn nyfroedd yr ailenedigaeth,gynyddu mewn ffydd a dealltwriaetha llawenhau yn eu hundod â Iesu Grist.*Gweddi ddistaw* |
| **Yr Offeiriad**Hollalluog Dduw,yr wyt o oes i oes yn adnewyddu ffydd ac yn amlhau ffyddloniaid dy eglwys.Cynydda ffydd a dealltwriaethy rhai a ailenir yn nyfroedd y bedydd fel, a hwythau’n blant drwy fabwysiad i ti,y byddont yn llawenhau o’th alw’n Dad,yn un ag Iesu Grist dy Fab. **Amen.** |
| 4. *DROS BAWB SY’N ARWAIN AC YN LLYWODRAETHU* |
| **Y Gweinidog**Gweddïwn dros arweinwyr y byd:dros ein llywodraethau a phawb sy’n rhoi o’u gwasanaeth mewn swyddi cyhoeddus,boed iddynt geisio gwir heddwch a rhyddid i bawb. *Gweddi ddistaw.* |
| **Yr Offeiriad**O Dduw a Thad graslonaf,yr wyt yn ymestyn allan at galonnau pob un bywac yn dymuno lles pawb drwy’r holl fyd;boed i’th Ysbryd o dangnefedd dywys calonnau’r rhai sy’n llywodraethufel y byddo cyfiawnder yn ffynnu, rhyddid yn ddiysgoga daioni’n parhau heb ddiffygio drwy’r holl fyd;trwy Iesu Grist ein Harglwydd. **Amen.** |
| 5. *DROS YR IDDEWON* |
| **Y Gweinidog**Gweddïwn dros yr Iddewon:wrthynt hwy gyntaf y llefarodd Duw. boed iddynt gynyddu yn ei gariada glynu’n ffyddlon wrth ei gyfamod.*Gweddi ddistaw.*  |
| **Yr Offeiriad**O Arglwydd Dduw,gelwaist Abraham, ein tad yn y ffydd,ac addo gwneud ei ddisgynyddionyn ddirfawr fel sêr y nefoedd ac fel y tywod ar lan y môr;clyw ein gweddi dros y bobla elwaist gyntaf,dwg hwy i lawenhau yng nghyflawnder dy brynedigaeth;trwy Grist ein Harglwydd. **Amen.** |
| 6. *DROS Y RHAI NAD YDYNT YN CREDU YNG NGHRIST* |
| **Y Gweinidog**Gweddïwn dros y rhai nad ydynt yn credu yng Nghrist:boed i Ysbryd Duw eu harwain hyd at iachawdwriaeth.*Gweddi ddistaw.* |
| **Yr Offeiriad**Hollalluog Dduw a Thad ein Harglwydd Iesu Grist,dyro i’r rhai nad ydynt yn adnabod dy Fabgalon gywir i’w geisio, a chynorthwya ni, dy bobl ffyddlon,i dyfu mewn cariad at ein gilyddfel y gallom dystiolaethu i’th gariad di yn y byd;drwy Grist ein Harglwydd. **Amen.** |
| 7. DROS Y RHAI SY’N DIODDEF**Y Gweinidog** Gweddïwn dros y rhai sy’n gweiddi â llef uchel yn eu dioddefaint:dros y newynog a’r sychedig, y caeth a’r tlawd,dros y cleifion a’r rhai sydd yng nglyn cysgod angau;boed i Dduw ddwyn y greadigaeth gyfan i’w pherffaith gyflawnder. *Gweddi ddistaw.*  |
| **Yr Offeiriad**Hollalluog a thragwyddol Dduw,cysur y rhai sy’n galarua nerth y rhai sy’n llwythog; dyro i bawb sy’n galw arnat yn eu cyfyngderymdeimlo â’th gariad a’th drugaredd yn awr eu hangen;drwy Grist ein Harglwydd. **Amen.** |
| ***Ymbiliau Amgen*** |
| *Neu gellir defnyddio’r isod:*Gyfeillion annwyl, gyda Christ ein Harchoffeiriad,a offrymodd weddïau ac erfyniadau â llef uchel a dagrau,eiriolwn dros yr Eglwys a’r holl fyd.  |
| Gweddïwn dros yr Eglwys:y byddo Cristionogion ar draws y byd yn derbyn o dangnefedd ac ymgeledd Duw, yn dyfalbarhau mewn ffydd, yn tyfu mewn undod ac yn rhoi gogoniant i Dduw.*Gweddi ddistaw.* |
| *Naill ai: Neu:*Arglwydd, yn dy drugaredd: Dyro dy ras a’th drugaredd, Arglwydd:**gwrando ein gweddi. i bawb sydd arnynt angen cymorth.** |
|  |
| Gweddïwn dros bawb sy’n gwasanaethu yn enw’r Arglwydd:dros E., ein Hesgob, a’r holl esgobion, offeiriaid a diaconiaida thros holl bobl Dduw, y byddont, a hwythau’n llawn gras, yn gwasanaethu Duw yn ffyddlon. |
| Gweddiwn dros y rhai sy’n paratoi i gael eu bedyddio:y byddont, o’u golchi yn nyfroedd yr ailenedigaeth,yn cynyddu mewn ffydd a dealltwriaethac yn llawenhau yn eu hundod â Iesu Grist. |
| Gweddïwn dros undod Cristnogion:y bydd pawb a fedyddiwyd yn cael eu cynnull i un gorlan,yn un mewn cariad ac yn gadarn eu ffydd.  |
| Gweddïwn dros y rhai nad ydynt yn credu yng Nghrist:y byddont, wrth geisio’r gwirionedd, yn adnabodarwyddion gofal tyner Duw, ac yn dod i’w alw’n Dad.  |
| Gweddïwn dros yr Iddewon, y bobl y llefarodd Duw wrthynt yn gyntaf:y byddo gwell dealltwriaetha chariad a heddwch rhwng Iddew a Christion. |
| Gweddïwn dros y rhai sydd mewn swyddi cyhoeddusa phawb sy’n llywodraethu ac yn arwain:y byddont yn ceisio gwir heddwch a chyfiawnder,ffyniant i bawb a rhyddid crefyddol. |
| Gweddïwn dros y rhai sy’n gweiddi â llef uchel yn eu dioddefaint:dros y newynog a’r sychedig, y caeth a’r tlawd, dros y cleifion a’r rhai sydd yng nglyn cysgod angau,y byddont yn teimlo cyffyrddiad cariad trugarog Duw yn awr eu hangen. |
| *Y Weddi i Gloi:*Hollalluog Dduw, darostyngodd dy Fab Iesu Grist ei huni dderbyn yn ufudd ddioddefaint a phoena chan offrymu gweddïau fe gafodd ei wrando: boed i bawb gael cysur yn noddfa ei freichiau agoreda chael iachâd drwy ei archoll.Gofynnwn hyn drwy’r un Iesu Grist ein Harglwydd. **Amen.** |
| ***LITWRGI’R SAGRAFEN*** |
| *Os yw’r Cymun i’w rannu dylid gosod yr elfennau cysegredig ar yr allor mewn distawrwydd. Os nad yw Litwrgi’r Sagrafen i ddilyn, dywedir Gweddi’r Arglwydd ac eir ymlaen at y Diweddglo i orffen y gwasanaeth.*  |
| **Gweddi’r Arglwydd** **Y Gwahoddiad i’r Cymun****Y Cymun**  |
| ***Y Colect Ôl-Gymun*** *(Trefn ar Gyfer y Cymun Bendigaid, 2004, adran 56)*O Dduw trugaredd, o orsedd gras, ar yr awr y rhoddodd dy Fab ei hunan i farwolaeth,clyw weddi daer dy bobl.Wrth iddo gael ei ddyrchafu ar y groes,dwg i mewn i’w fywyd dyrchafedig bawb a enir o’r newydd yn y gwaed a’r dŵr sy’n llifo o’i ystlys agored ef. |
| **Y Diweddglo** |
| *Gellir gorffen y gwasanaeth â’r weddi isod neu â gweddi briodol arall. Hepgorir y Fendith a’r Gollwng.* |
| Drugarocaf Dduw,a waredaist ac a achubaist y byddrwy angau ac atgyfodiad dy Fab Iesu Grist:caniatâ i ni, drwy ffydd ynddo efa ddioddefodd ar y groes,orfoleddu yn nerth ei fuddugoliaeth;trwy Iesu Grist, ein Harglwydd,sy’n fyw ac yn teyrnasu gyda thi,yn undod yr Ysbryd Glân,yn un Duw, yn awr ac am byth. |
| *Bydd y gweinidogion a’r bobl yn ymadael mewn distawrwydd.* |